Nejednu tehuľku, ktorá je zamestnaná v tomto období netrápia iba tehotenské nevoľnosti, ale aj to či a kedy povedať v práci, že čakáte bábätko.
Petra neplánovane otehotnela a nakoniec prišla o zamestnanie
"Keď som čakala prvé dieťa, bola som práve v skúšobnej dobe v novej práci. Tehotenstvo som plánovala až na neskôr, ale "podarilo" sa už mesiac po svadbe. A tak som zvažovala či túto informáciu povedať šéfovi ešte v skúšobnej dobe alebo počkať na neskôr. Osud to však zariadil inak. Začala som krvácať a musela zostať PN až do nástupu na materskú dovolenku. A tak sa to môj zamestnávateľ dozvedel takýmto nie príliš príjemným spôsobom. Hoci bol milý a chápavý, na moje pracovné miesto prijal muža. A ja, keďže som nemohla nastúpiť skôr ako keď dieťa nastúpi do materskej školy, po ukončení rodičovskej dovolenky som zostala bez práce. Po tejto skúsenosti, by som o tehotenstve povedala v zamestnaní skôr a najmä by som si pohovorila s nadriadených o možnostiach nástupu späť", rozpráva mamička 13 ročného Jakuba a 9 ročnej Júlie.
Ako teda na to? Zverejniť svoje tehotenstvo skôr alebo radšej čakať?
V prvom rade si treba uvedomiť, že žiadny zákon vám neprikazuje okamžité oznámenie tehotenstva zamestnávateľovi.
Druhou stránkou veci je to, že keďže o vašom tehotenstve nevie, nevzťahujú sa na vás žiadne úľavy pre tehotné. Nezabúdajte, že ak chcete svojho nadriadeného informovať o svojom tehotenstve, je dobré spraviť tak písomne. K takémuto oznámeniu je potrebné doložiť aj potvrdenie od lekára (stačí aj prefotená tehotenská knižka). Nuž a tá sa spravidla dáva v 8–10 týždni tehotenstva.
Kedy oznámiť zamestnávateľovi tehu čo najskôr:
1. …keď pracujete na nočné zmeny
2. …keď je vaša práca fyzicky náročná a neodporúča sa pre tehotnú
3. …keď pracujete s chemikáliami či biologickým materiálom
4. …keď prichádzate do kontaktu s röntgenom (napríklad na rádiologii)
5. …keď pracujete v akomkoľvek pre tehotnú ženu nevyhovujúcom prostredí
6. …keď máte komplikované tehotenstvo a je pravdepodobné, že budete čerpať PN
Kedy radšej s oznámením počkať:
1. Ak ste v skúšobnej dobe a nemáte zdravotné ťažkosti.
2. Vaša práca je vhodná aj pre tehotnú a neplánujete žiadať o nijaké úľavy.
3. Keď vám lekár zatiaľ nevystavil tehotenskú knižku.
4. Aj v prípade, že ste už viac krát bábätko potratili je vhodné s oznámením tehotenstva zamestnávateľovi počkať aspoň po dovŕšení kritických troch mesiacov.